“ทองไทย” ลดฮวบ 450 บ. แตะระดับต่ำสุดรอบกว่า 1 ปี ทองคำแท่งหลุด 2.5 หมื่นบ.
สมาคมค้าทองคำ รายงานราคาทอง เปิดตลาดเช้านี้ “ทองไทย” ลดฮวบ 450 บ. แตะจุดต่ำสุดรอบกว่า 1 ปี ทองคำแท่ง ขายออกบาทละ 24,650 รูปพรรณ 25,150 บ. 
สมาคมค้าทองคำ รายงานราคาทอง เปิดตลาดเช้านี้ “ทองไทย” ลดฮวบ 450 บ. แตะจุดต่ำสุดรอบกว่า 1 ปี ทองคำแท่ง ขายออกบาทละ 24,650 รูปพรรณ 25,150 บ.
2 มี.ค. 2564

สมาคมค้าทองคำ รายงานราคาทอง (96.5%) เปิดตลาดวันนี้ (2 มี.ค.64) เมื่อเวลา 09.26 น.ที่ผ่านมา ปรับลงหนัก 450 บาท เมื่อเทียบกับประกาศราคาซื้อขายครั้งสุดท้ายของวันจันทร์ ที่ตลอดทั้งวันมีการประกาศราคาทั้งหมด 3 รอบ แต่ราคารวมไม่เพิ่มลดจากราคาซื้อขายเมื่อวันเสาร์
ทั้งนี้ ทำให้แตะระดับต่ำสุดในรอบกว่า 1 ปี นับตั้งแต่เดือนมีนาคม ปี 2563 ในขณะที่เงินบาทเช้านี้อ่อนค่ากลับมาอยู่ที่บริเวณ 30.30 บาท เป็นปัจจัยหนุนต่อทองคำในประเทศเล็กน้อย
โดยราคาทองคำแท่งวันนี้ รับซื้ออยู่ที่บาทละ 24,550.00 บาท ขายออกที่ราคาบาทละ 24,650.00 บาท
ทองรูปพรรณ รับซื้ออยู่ที่ราคาบาทละ 24,104.40 บาท ขายออกที่บาทละ 25,150.00 บาท
ราคาทองคำ Spot เช้านี้ปรับตัวลดลงสู่บริเวณ 1,715 ดอลลาร์ หลังจากปิดตลาดเมื่อคืนที่ผ่านมาลดลง 5.8 ดอลลาร์ สู่ระดับ 1,723 ดอลลาร์  เนื่องมาจากได้รับแรงกดดันจากแรงเทขายหลังจากตลาดหุ้นสหรัฐทะยานขึ้นแรงรับข่าวสหรัฐอนุมัติการใช้วัคซีนต้านไวรัสโควิด-19 ของจอห์นสัน แอนด์ จอห์นสัน
นอกจากนี้ ข้อมูลเศรษฐกิจที่แข็งแกร่งของสหรัฐเป็นอีกหนึ่งปัจจัยกดดันต่อตลาดทองคำ จากที่ ดัชนีภาคการผลิตของ ISM เดือนก.พ.เพิ่มขึ้นสู่ระดับ 60.8 ซึ่งเป็นระดับสูงสุดนับตั้งแต่เดือนก.พ.2561 มากกว่าตลาดคาดการณ์ที่ระดับ 58.7 รวมถึง การใช้จ่ายด้านการก่อสร้างเดือนม.ค. พุ่งขึ้น 1.7% ซึ่งเป็นระดับสูงสุดนับตั้งแต่ที่เริ่มมีการเก็บรวบรวมข้อมูลในปี 2545 และ มากกว่าตัวเลขที่คาดการณ์ไว้ที่ระดับ 0.8%